TARYBOS SPRENDIMAS
2007 m. birželio 5 d.
panaikinantis Sprendimą 2004/917/EB dėl perviršinio deficito Graikijoje
(2007/465/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 104 straipsnio 12 dalį,
atsižvelgdama į Komisijos rekomendaciją,
kadangi:
(1)
Tarybos sprendime 2004/917/EB (1), remiantis Komisijos pagal Sutarties 104 straipsnio 6 dalį pateikta rekomendacija, buvo nuspręsta, kad Graikijoje yra susidaręs perviršinis deficitas. Taryba pažymėjo, kad 2003 m. bendrasis valdžios sektoriaus deficitas sudarė 3,2 % BVP, t. y. viršijo Sutartyje nustatytą 3 % BVP pamatinę vertę, o valdžios sektoriaus bendroji skola sudarė 103 % BVP, t. y. gerokai viršijo Sutartyje nustatytą 60 % BVP pamatinę vertę. Priėmus Sprendimą 2004/917/EB, 2003 m. bendrojo valdžios sektoriaus deficito ir valdžios sektoriaus bendrosios skolos rodikliai buvo keletą kartų tikslinami. Remiantis naujausiais duomenimis, deficitas ir skola sudarė atitinkamai 6,2 % ir 107,8 % BVP.
(2)
2004 m. liepos 6 d., vadovaudamasi Sutarties 104 straipsnio 7 dalimi ir 1997 m. liepos 7 d. Tarybos reglamento (EB) Nr. 1467/97 dėl perviršinio deficito procedūros įgyvendinimo paspartinimo ir paaiškinimo (2) 3 straipsnio 4 dalimi, Taryba pateikė Graikijai skirtą rekomendaciją, kad ne vėliau kaip iki 2005 m. būtų ištaisyta perviršinio deficito padėtis. Rekomendacija buvo paskelbta viešai.
(3)
2005 m. sausio 19 d., vadovaudamasi 104 straipsnio 8 dalimi ir remdamasi Komisijos rekomendacija, Taryba savo Sprendimu 2005/334/EB (3) nusprendė, kad Graikija nesiėmė veiksmingų priemonių, kad įgyvendintų pagal 104 straipsnio 7 dalį priimtą Tarybos rekomendaciją. 2005 m. vasario 17 d. Taryba, remdamasi Komisijos rekomendacija, savo Sprendimu 2005/441/EB (4) nusprendė pagal 104 straipsnio 9 dalį įspėti Graikiją, kad ši imtųsi reikiamų priemonių deficitui sumažinti ir susidariusiai valdžios sektoriaus perviršinio deficito padėčiai ištaisyti, ir vieneriais metais - iki 2006 m. - pratęsė terminą padėčiai ištaisyti.
(4)
Pagal Sutarties 104 straipsnio 12 dalį Tarybos sprendimas dėl perviršinio deficito turi būti panaikintas, jei atitinkamos valstybės narės perviršinis deficitas, Tarybos manymu, yra ištaisytas.
(5)
Pagal prie Sutarties pridėtą Protokolą dėl perviršinio deficito procedūros Komisija teikia procedūrai vykdyti reikalingus duomenis. Taikydamos šį protokolą, valstybės narės du kartus per metus, t. y. iki balandžio 1 d. ir iki spalio 1 d., turi pateikti duomenis apie valdžios sektoriaus deficitą ir skolą bei kitus susijusius kintamuosius pagal 1993 m. lapkričio 22 d. Tarybos reglamento (EB) Nr. 3605/93 dėl Europos bendrijos steigimo sutarties priede pateikto Protokolo dėl perviršinio deficito procedūros taikymo (5) 4 straipsnį.
(6)
Remiantis Komisijos (Eurostato) pagal Reglamento (EB) Nr. 3605/93 8g straipsnio 1 dalį pateiktais duomenimis 2007 m. balandžio 1 d. gavus Graikijos pranešimą ir Komisijos tarnybų 2007 m. pavasario prognoze, galima daryti šias išvadas:
-
Bendrasis valdžios sektoriaus deficitas sumažintas nuo 7,9 % BVP 2004 m. iki 2,6 % BVP 2006 m., t. y. tapo mažesnis už 3 % BVP deficito pamatinę vertę. Tai visiškai atitinka 2005 m. gruodžio mėn. atnaujintoje stabilumo programoje nustatytą tikslą.
-
Pajamos ir išlaidos beveik lygiomis dalimis turėjo įtakos tam, kad būtų pasiektas nominalus beveik 3 BVP procentinių punktų pokytis, palyginti su 2005 m. buvusiu 5,5 % BVP deficitu. Palyginti su BVP, bendros pajamos padidėjo 1,5 BVP procentinio punkto, iš jų 0,5 BVP procentinio punkto sudarė netiesioginiai mokesčiai. Likusį procentinį punktą sudarė socialinių išmokų padidėjimas ir kitos pajamos, įskaitant kapitalo pervedimus (ES pervedimai). Bendros išlaidos sumažėjo 1,25 BVP procentinio punkto, o daugiausia įtakos tam turėjo pirminių išlaidų sumažinimas (0,5 % BVP) ir palūkanų išlaidų sumažinimas (0,25 % BVP). Kapitalo išlaidos taip pat sumažėjo apie 0,5 BVP procentinio punkto. Pritaikius vienkartinę priemonę pajamos pasiekė 0,6 % BVP. Struktūrinio balanso (t. y. pagal ciklą koreguojamo balanso, į kurį neįtraukiamos vienkartinės ir kitos laikinosios priemonės) pagerėjimas 2006 m. sudarė 2,25 % BVP. Iš esmės galima paaiškinti 2,3 % BVP deficito koregavimą skolos atžvilgiu.
-
2007 metams Komisijos tarnybų 2007 m. pavasario prognozės projektuose numatoma, kad biudžeto deficitas toliau mažės iki 2,4 % BVP. Tai atitinka oficialų biudžeto deficito tikslą - 2,4 % BVP, nustatytą 2006 m. gruodžio mėn. atnaujintoje stabilumo programoje. Tačiau Komisijos tarnybų prognozės parengtos įtraukiant papildomas vienkartines pajamas, sudarančias 0,25 % BVP, taip pat ilgalaikes išlaidų taupymo priemones, sudarančias 0,25 % BVP; apie abu šiuos veiksnius paskelbta prieš pasibaigiant Komisijos tarnybų 2007 m. pavasario prognozių rengimo terminui, taigi į jas nebuvo atsižvelgta 2006 m. gruodžio mėn. nustatant oficialų tikslą. Nepaisant to, 2007 m. pavasario prognozėse numatomas deficitas neviršija tikslo, nes šių naujų priemonių poveikį atsveria atsargesnės augimo prielaidos ir tai, kad, Komisijos nuomone, ilgalaikės 2007 m. numatomos priemonės visiškai nekompensuos kitų vienkartinių pajamų sumažėjimo. Be vienkartinių priemonių deficitas vis tiek būtų mažesnis už pamatinę vertę ir sudarytų 2,9 % BVP. 2008 metams pavasario prognozių projektuose, laikantis prielaidos, kad politika nesikeis, numatytas 2,7 % BVP deficitas, neįskaitant vienkartinės priemonės 2008 m. Tai reiškia, kad biudžeto deficitas patikimai ir tvariai sumažėjo iki žemesnės nei viršutinės 3 % BVP ribos. 2007 m. struktūrinio balanso projekte numatytas apie 0,25 BVP procentinio punkto mažesnis deficitas, o 2008 m., laikantis prielaidos, kad politika nesikeis, jis bus dar šiek tiek mažesnis. Šiuos pasiekimus reikėtų vertinti atsižvelgiant į tai, kad būtina siekti biudžeto būklės vidutinės trukmės tikslo, kuris Graikijai yra padėties subalansavimas struktūriniu požiūriu.
-
Valdžios sektoriaus skola sumažėjo nuo 108,5 % BVP 2004 m. iki 104,5 % BVP 2006 m. 2007 m. pavasario prognozėje numatoma, kad skolos santykis toliau mažės ir 2008 m. pabaigoje sudarys 97,5 % BVP, tačiau vis tiek bus gerokai didesnis už 60 % BVP pamatinę vertę. Galima teigti, kad skolos santykio mažėjimo iki 60 % BVP pamatinės vertės tempai yra pakankami.
(7)
Graikijos statistikos institucijos patobulino savo procedūras ir tai leido žymiai sumažinti statistinių duomenų neatitikimą bei apskritai pagerinti valdžios sektoriaus duomenų kokybę. Graikijos valdžios institucijos yra įsipareigojusios visiškai įgyvendinti veiksmų planą, skirtą viešųjų finansų statistikai pagerinti. Todėl Eurostatas panaikino savo išlygas dėl teikiamų duomenų kokybės.
(8)
Tarybos nuomone, perviršinis deficitas Graikijoje buvo ištaisytas, todėl Sprendimas 2004/917/EB turėtų būti panaikintas,
PRIĖMĖ ŠĮ SPRENDIMĄ:
1 straipsnis
Atlikus bendrą įvertinimą, daroma išvada, kad perviršinio deficito padėtis Graikijoje yra ištaisyta.
2 straipsnis
Sprendimas 2004/917/EB panaikinamas.
3 straipsnis
Šis sprendimas yra skirtas Graikijos Respublikai.
Priimta Liuksemburge 2007 m. birželio 5 d.